text: 3 millioner til psykisk udsatte børn i Varde
  06 maj 2011 kl. 10.44
  Varde får 3 mio., der skal bruges til at skal hjælpe børn fra familier, som er præget af traumer efter krig, flugt og tortur.
  Omkring en tredjedel af alle flygtninge og en del hjemvendte soldater har psykiske problemer.
  Der findes behandlingscentre til dem - men ingen tager sig af deres børn, der i mange tilfælde overtager forældrenes angst, temperamentsproblemer og sociale utilpassethed. 
  Forældrenes problemer smitter børnene.
  Derfor har Sundhedsstyrelsen valgt at bevilge 3 millioner til et stort forebyggelsesprojekt i Varde Kommune. 
  - Al erfaring indikerer, at decideret psykologbehandling af børn kan være problematisk. Men studier fra USA har vist, at strukturerede lege kan være til stor hjælp for de små, fortæller Louise Raunkjær, direktør for Børn og Unge i Varde Kommune.
  